EIROPAS KOMISIJA Briselē, 11.1.2017 COM(2017) 5 final KOMISIJAS ZIŅOJUMS EIROPAS PARLAMENTAM UN PADOMEI par to, kā tiek īstenota Eiropas Parlamenta un Padomes 2011. gada 16. novembra Regula (ES) Nr. 1214/2011 par euro skaidras naudas profesionāliem pārrobežu autopārvadājumiem starp eurozonas dalībvalstīm,

saskaņā ar minētās regulas 26. pantu



KOMISIJAS ZIŅOJUMS EIROPAS PARLAMENTAM UN PADOMEI par to, kā tiek īstenota Eiropas Parlamenta un Padomes 2011. gada 16. novembra Regula (ES) Nr. 1214/2011 par euro skaidras naudas profesionāliem pārrobežu autopārvadājumiem starp eurozonas dalībvalstīm

1.Ievads Eiropas Parlamenta un Padomes 2011. gada 16. novembra Regula (ES) Nr. 1214/2011 par euro skaidras naudas profesionāliem pārrobežu autopārvadājumiem starp eurozonas dalībvalstīm stājās spēkā 2012. gada 30. novembrī. Regulas (ES) Nr. 1214/2011 26. pantā ir noteikta prasība, ka līdz 2016. gada 1. decembrim un pēc tam reizi piecos gados Komisija ziņo Eiropas Parlamentam un Padomei par šī regulas īstenošanas gaitu. Ziņojumā ir īpaši jāizvērtē iespējas veidot kopējas ieroču nēsāšanas mācību prasības skaidrās naudas pārvadājumu (SNP) uzņēmumu apsardzes darbiniekiem un iespēja grozīt regulas 24. pantu atbilstīgi Direktīvai 96/71/EK un pienācīgi jāņem vērā tehnoloģiskais progress IBNS jomā, jāapsver iespējamā pievienotā vērtība, ko nodrošina Eiropas Savienības skaidras naudas pārvadājumu atļaujas piešķiršana grupām, un jānovērtē, vai Regula (ES) Nr. 1214/2011 būtu attiecīgi jāpārskata. Šā ziņojuma vajadzībām, izmantojot aptaujas, Komisija konsultējās ar nozares ieinteresētajām personām, tostarp ar sociālajiem partneriem un dalībvalstīm. Ziņojuma pamatā ir atbildes uz aptaujas jautājumiem un konsultācijas ar dalībvalstīm Euro skaidras naudas pārrobežu pārvadājumu komitejas 2016. gada 27. septembra sanāksmē. 2.Vispārēja informācija 2.1.Konteksts 2.1.1.Kopēji noteikumi, ko piemēro euro skaidras naudas pārrobežu pārvadājumiem Euro ieviešana ir palielinājusi vajadzību pēc skaidras naudas pārrobežu autopārvadājumiem eurozonas dalībvalstīs. Eurozonas bankām, mazumtirdzniecības uzņēmumiem un citām profesionālām iestādēm, kas rīkojas ar skaidru naudu, vajadzētu būt iespējai slēgt līgumus ar SNP uzņēmumiem, kas piedāvā vislabāko cenu un/vai pakalpojumu, un izmantot skaidras naudas pakalpojumus, ko sniedz tuvākā valsts centrālās bankas (VCB) filiāle vai SNP skaidras naudas centrs, pat ja tas atrodas citā dalībvalstī. Turklāt dalībvalstis, kuru naudas vienība ir euro (turpmāk — “iesaistītās dalībvalstis”), veic vai varētu plānot veikt euro banknošu un monētu izgatavošanu ārvalstīs. Pierobežas zonās esošie mazumtirgotāji un bankas var vēlēties saņemt piegādi no tuvākā skaidras naudas centra, kas ne vienmēr atrodas tajā pašā dalībvalstī. Vienotas valūtas princips nozīmē brīvību pārvietot skaidru naudu starp iesaistītajām dalībvalstīm. Iesaistīto dalībvalstu skaidras naudas pārvadājumu pilnīga saskaņošana netika uzskatīta par iespējamu; tāpat par atbilstīgu netika uzskatīta sistēma, kurā vienā dalībvalstī izsniegta atļauja būtu derīga visās dalībvalstīs (turpmāk — “savstarpēja atzīšana”). Līdz ar to Regulā (ES) Nr. 1214/2011 ir ietverti kopēji visās dalībvalstīs spēkā esoši noteikumi, neskarot valstu noteikumus attiecībā uz noteiktiem šajā regulā skaidri norādītiem aspektiem. Regula neparedz pilnīgu saskaņošanu, jo kopējie noteikumi attiecas tikai uz pārrobežu pārvadājumiem. 2.1.2.Piemērošana autopārvadājumiem iesaistītajās dalībvalstīs un dalībvalstīs, kas gatavojas pievienoties eurozonai Regulu (ES) Nr. 1214/2011 piemēro euro skaidras naudas autopārvadājumiem, ņemot vērā, ka tā ir visbiežāk izmantotā (ja ne vienīgā) euro skaidras naudas pārvadājumu kārtība pierobežas reģionos un vienīgā, kurai tika konstatēta nepieciešamība pēc kopējiem noteikumiem attiecībā uz pārrobežu SNP. Uz gaisa un jūras pārvadājumiem tā neattiecas. Līdz ar to Regula (ES) Nr. 1214/2011 de facto attiecas tikai uz pārrobežu pārvadājumiem starp iesaistītajām dalībvalstīm, kurām ir sauszemes robeža ar citu iesaistīto dalībvalsti. Pārrobežu pārvadājumos pārrobežu aspekts var rasties saistībā ar vienu vai vairākiem no trim elementiem: SNP uzņēmuma izcelsmes dalībvalsti, uzņēmēju dalībvalsti (ja tā nav izcelsmes dalībvalsts), kurā SNP uzņēmums sniedz pārvadājumu pakalpojumu, un/vai tranzīta dalībvalsti, kuru transportlīdzeklis šķērso, lai sasniegtu uzņēmēju dalībvalsti vai lai atgrieztos izcelsmes dalībvalstī. Regulā (ES) Nr. 1214/2011 ietvertie euro skaidras naudas pārrobežu pārvadājumu noteikumi attiecas tikai uz iesaistītajām dalībvalstīm. Pirms valūtas nomaiņas uz euro kādā no dalībvalstīm var būt nepieciešami euro skaidras naudas pārvadājumi no iesaistītās dalībvalsts uz dalībvalsti, kas gatavojas valūtas nomaiņai uz euro. Līdz ar to, pamatojoties uz Regulu (ES) Nr. 55/2013, Regula (ES) Nr. 1214/2011 attiecas arī uz dalībvalstīm, kas gatavojas pievienoties eurozonai. 2.2.Regulas (ES) Nr. 1214/2011 galvenie elementi 2.2.1.Pārrobežu SNP atļauja Ņemot vērā iespējamos ar skaidras naudas pārvadājumiem saistītos drošības draudus SNP uzņēmumu apsardzes darbiniekiem un sabiedrībai, euro skaidras naudas pārrobežu pārvadājumiem ir nepieciešama īpaša pārrobežu SNP atļauja. Valstu iestādēm atļauja ir jāpiešķir uz pieciem gadiem, ja SNP uzņēmumi ir izpildījuši nosacījumus saskaņā ar Regulu (ES) Nr. 1214/2011, piemēram, SNP apsardzes darbiniekiem noteiktās prasības vai SNP transportlīdzekļu vispārīgās prasības, kā arī citus priekšnosacījumus. SNP atļaujas reģistrē Iekšējā tirgus informācijas sistēmā (IMI), lai atļaujas būtu ērti pieejamas valsts iestādēm. SNP uzņēmumu darbinieki, kas veic pārrobežu SNP saskaņā ar Regulu (ES) Nr. 1214/2011, ir tiesīgi saņemt uzņēmējās dalībvalstīs piemērotās minimālās algas likmes saskaņā ar Regulā (ES) Nr. 1214/2011 minētajiem nosacījumiem.

2.2.2.Euro skaidras naudas pārrobežu pārvadājumi Pārrobežu SNP atļauja Regulā (ES) Nr. 1214/2011 noteiktajās robežās piešķir tiesības veikt euro banknošu un monētu autopārvadājumus diennakts gaišajā laikā un tikai tad, ja gan lielākā daļa saņemšanas vai piegādes reižu notiek uzņēmējā dalībvalstī, gan euro skaidras naudas vērtība ir vismaz 80 % no kopējās transportlīdzeklī pārvadātās skaidrās naudas vērtības. Jāatzīmē, ka dažu konkrētu veidu pārvadājumu kārtība ir skaidri izslēgta no regulas darbības jomas, neraugoties uz faktu, ka tā atbilst euro skaidras naudas pārrobežu autopārvadājumu definīcijai, piemēram, pārvadājumi “no punkta līdz punktam” uz un no valstu centrālajām bankām vai skaidras naudas izgatavošanas vietām. 2.2.3.Piemērojamā pārvadājumu kārtība Regulā (ES) Nr. 1214/2011 ir noteikta piecu veidu pārvadājumu kārtība attiecībā uz euro banknotēm un divu veidu kārtība — euro monētām, katrai kārtībai definējot nosacījumus, piemēram, transportlīdzekļu bruņas, intelektisko banknošu neitralizācijas sistēmu (IBNS) izmantošanu vai SNP apsardzes darbinieku klātbūtni. Iesaistītās dalībvalstis izlemj, kuru pārvadājumu kārtību piemērot savā teritorijā. 2.2.4.Intelektisko banknošu neitralizācijas sistēmu (IBNS) funkcija un neitralizēto banknošu izņemšana no aprites Regulas (ES) Nr. 1214/2011 mērķis ir atvieglot IBNS izmantošanu, jo paredzams, ka IBNS izmantošana uzlabos SNP drošību attiecībā uz SNP apsardzes darbiniekiem un sabiedrību. SNP uzņēmumiem, kas darbojas saskaņā ar Regulu (ES) Nr. 1214/2011, ir jāizņem neitralizētās banknotes no aprites, lai nodrošinātu, ka šādas banknotes vairs netiek izmantotas maksājumos. 2.2.5.Uzņēmējas valsts noteikumi, kas attiecas uz pārvadājumiem: valsts policijas spēki, sabiedrības drošības noteikumi un šaujamieroču nēsāšana SNP aspektus, kas nav iekļauti Regulas (ES) Nr. 1214/2011 kopējos noteikumos, reglamentē valstu tiesību akti, ievērojot Līguma vispārīgos noteikumus (piemēram, nediskriminācijas principu), un uzņēmējā valstī tie jāievēro SNP uzņēmumam, kas veic pārrobežu pārvadājumus. Valstu noteikumi attiecas uz policijas spēku funkciju (piemēram, iepriekšējo paziņošanu, pavadošo eskortu vai attālināto līdzsekošanu), drošības noteikumiem skaidras naudas piegādes vai saņemšanas vietās un šaujamieroču noteikumiem. 2.3.Paziņošanas un informēšanas pienākumi Regulā (ES) Nr. 1214/2011 SNP atļaujas turētājiem, iesaistītajām dalībvalstīm un Komisijai ir noteikti vairāki informēšanas pienākumi. Atļaujas turētājiem ir jāinformē iesaistītā dalībvalsts par pārrobežu pārvadājumu paredzēto sākumu. Iesaistītajām dalībvalstīm vienai otru ir jāinformē par pārrobežu darbību, par kuru ir paziņojuši SNP uzņēmumi, kas darbojas saskaņā ar Regulu (ES) Nr. 1214/2011. Komisija tīmekļa vietnē Europa publicē visu informāciju par iesaistīto dalībvalstu apstiprinātajām IBNS, valstu noteikumiem attiecībā uz policijas spēku funkciju un skaidras naudas piegādes vai saņemšanas vietu drošību, valstu noteiktajām SNP uzņēmumu mācību prasībām, valsts piešķīrējas iestādes pilnvarām un uzņēmējas valsts pārvaldes iestādi, kurai ir jāpaziņo par pārrobežu pārvadājumu sākumu. Visbeidzot, Komisija piemērojamo pārvadājumu kārtību, kuru ir izvēlējušās iesaistītās dalībvalstis, publicē Eiropas Savienības Oficiālajā Vēstnesī. 2.4.Atbilstības pārbaudes, sankcijas un ārkārtas drošības pasākumi Lai pārrobežu skaidras naudas pārvadājumos nodrošinātu augstu drošības līmeni, iesaistītās dalībvalstis var veikt SNP uzņēmumu, kas darbojas to teritorijā saskaņā ar Regulu (ES) Nr. 1214/2011, atbilstības pārbaudes. Prasību neievērošanas gadījumā ir iespējams piemērot sankcijas papildus Regulas (ES) Nr. 1214/2011 22. panta nosacījumiem. Visbeidzot, kompetentās iestādes var lemt par pagaidu drošības pasākumiem, ja nozīmīga problēma ievērojami ietekmē SNP drošību. 3.Regulas (ES) Nr. 1214/2011 īstenošana 3.1.Pārrobežu SNP atļaujas pieteikums un piešķiršana 3.1.1.Pārrobežu SNP atļaujas pieteikums un piešķiršana Atļauju piešķiršanas administratīvā kārtība, šķiet, darbojas bez sarežģījumiem. SNP uzņēmumi nav ziņojuši par konkrētām problēmām saistībā ar dokumentu iesniegšanu un pieteikumam nepieciešamajiem pierādījumiem. Turklāt dalībvalstu iestādes nav saskārušās ar īpašām problēmām pārrobežu SNP atļauju izsniegšanā. Visu SNP uzņēmumu atļaujas pieteikumu gadījumā rezultātā ir piešķirtas atļaujas, un nav zināmi vērā ņemami starpgadījumi Iekšējās tirgus informācijas sistēmas (IMI) reģistrēšanā. Nav nepieciešamības pagarināt pārrobežu SNP atļaujas termiņu. Iesaistīto dalībvalstu iestādes un lielākā daļa atļaujas turētāju uzskata pārrobežu SNP atļaujas piecu gadu termiņu par piemērotu. Komisija piekrīt šim viedoklim. Ieinteresētās personas nesaskata pievienotu vērtību, piešķirot SNP atļaujas grupām. Komisija izprot, ka šādas atļaujas nozīmētu SNP uzņēmumu uzraudzības un kontroles trūkumu un apgrūtinātu pasākumu īstenošanas pārbaudi. Līdz ar to Komisija SNP atļauju piešķiršanu grupām neuzskata par pamatotu tuvākās nākotnes iespēju. Visbeidzot, dažas ieinteresētās personas norāda, ka Regulā (ES) Nr. 1214/2011 būtu jāparedz vienkāršota un ātri īstenojama procedūra īslaicīgai pārrobežu SNP atļaujas piešķiršanai, lai reaģētu uz draudiem (piemēram, streikiem un dabas katastrofām) un garantētu euro skaidras naudas nodrošināšanu.

3.1.2.SNP atļauju skaits un dati Līdz šim SNP atļaujas ir izsniegušas astoņas iesaistītās dalībvalstis. Viena gada laikā kopš Regulas (ES) Nr. 1214/2011 stāšanās spēkā tika izsniegtas 11 atļaujas. Līdz šim ir izsniegtas 25 pārrobežu SNP atļaujas: Austrijā (1), Francijā (3), Itālijā (2), Nīderlandē (3), Slovākijā (2), Slovēnijā (5), Spānijā (2) un Vācijā (7). Vācija ir piešķīrusi lielāko daļu atļauju (28 %), tai seko Slovēnija (20 %), abās valstīs kopā piešķirot gandrīz pusi no visām atļaujām. 16 atļaujas ir piešķirtas Austrijas pierobežas zonā, aptverot piecas iesaistīto dalībvalstu robežas mazāk nekā 370 km rādiusā. Jāatzīmē, ka neviena atļauja nav piešķirta Beļģijā un Luksemburgā, lai gan abas dalībvalstis pieder zonai ar sešām ģeogrāfiski koncentrētām robežām mazāk nekā 250 km rādiusā, ar augstu iedzīvotāju blīvumu un augstu uzņēmumu koncentrāciju, turklāt šīm valstīm kaimiņos atrodas viena maza un divas lielas iesaistītās dalībvalstis. Vairāki SNP atļaujas turētāji ziņo, ka vēl nav izmantojuši atļauju, jo uzņēmējdarbības iespējas, kas tika gaidītas, iegūstot atļauju, neīstenojās ekonomisku iemeslu dēļ vai pastāvošo šķēršļu dēļ, lai gan ar Regulu (ES) Nr. 1214/2011 ir ieviesti daži kopējie minimālie noteikumi attiecībā uz pārrobežu darbību. 3.1.3.Paziņošana un informācija par pārrobežu skaidras naudas pārvadājumiem un attiecīgās prasības Lai gan SNP atļaujas turētāji kopumā ievēro paziņošanas pienākumus, dažas iesaistītās dalībvalstis norāda, ka tām netiek pienācīgi nodota informācija par pārrobežu pārvadājumiem, ko, iespējams, ir apkopojusi vietējā policija un reģionālās pārvaldes. Līdz ar to attiecīgajām iesaistītajām dalībvalstīm ir grūti iegūt skaidru pārskatu par to teritorijā faktiski veiktajiem pārrobežu skaidras naudas pārvadājumiem. Komisija ir publicējusi visu attiecīgo informāciju par pārrobežu skaidras naudas pārvadājumiem, kā tas paredzēts Regulā (ES) Nr. 1214/2011. 3.2.IBNS izmantošana euro banknošu pārvadājumos un IBNS tehnoloģijas tehniskais progress SNP atļaujas turētāji ziņo, ka tie izmanto IBNS pārrobežu skaidras naudas pārvadājumos tikai tad, ja tā ir obligāta uzņēmējas, tranzīta vai piederības valsts prasība vai ja to pieprasa ar uzņēmuma apdrošinātāju noteiktā kārtība. Beļģija ir vienīgā iesaistītā dalībvalsts, kurā banknošu pārvadājumos ir jāizmanto ar IBNS aprīkoti transportlīdzekļi. Iekrāsošanas ierīces ir visbiežāk izmantotās IBNS tehnoloģijas, un sagaidāms, ka arī turpmākajos gados tām tirgū tiks dota priekšroka. 3.3.SNP uzņēmumu darbinieku atlīdzība vismaz uzņēmējas dalībvalsts minimālās algas likmes apmērā Skaidras naudas pārvadāju atļaujas turētāji ziņoja, ka tie nesaskaras ar problēmām Regulā (ES) Nr. 1214/2011 iekļauto atlīdzības noteikumu piemērošanā.Pamatojoties uz regulas 24. pantu, pārrobežu skaidras naudas pārvadājumiem piemēro tādu pašu atalgojuma režīmu kā (valsts) SNP uzņēmumiem, kas darbojas uzņēmējā dalībvalstī, tādējādi novēršot negodīgu konkurenci, līdztekus nodrošinot SNP apsardzes darbinieku tiesības. Ņemot vērā, ka laikā starp regulas stāšanos spēkā un šo pārskatu Direktīvas 96/71/EK noteikumi, uz kuriem sniegta atsauce Regulas (ES) Nr. 1214/2011 24. pantā, nav mainījušies, Komisija nesaskata nepieciešamību ierosināt regulas 24. panta grozījumus. 3.4.Atbilstība izcelsmes, tranzīta un uzņēmējas dalībvalsts tiesību aktiem 3.4.1.Noteikumi saistībā ar policijas spēku funkciju un skaidras naudas piegādes vai saņemšanas drošības noteikumiem Komisijai nav zināmi vērā ņemami starpgadījumi vai problēmas saistībā ar uzņēmējas dalībvalsts noteikumu ievērošanu attiecībā uz policijas spēku funkciju (piemēram, iepriekšējo paziņošanu, pavadošo eskortu vai attālināto līdzsekošanu) vai skaidras naudas piegādes vai saņemšanas vietu drošības noteikumiem. Tādējādi Komisija nesaskata nepieciešamību rosināt izmaiņas šajās jomās. 3.4.2.Šaujamieroču nēsāšana Pārrobežu skaidras naudas pārvadājumiem piemēro uzņēmējas dalībvalsts noteikumus attiecībā uz šaujamieroču nēsāšanu. Noteikumos pastāv ievērojamas atšķirības, dažās dalībvalstīs atļaujot šaujamieroču nēsāšanu, bet citās tā tiek prasīta vai aizliegta, kā arī pieļaujot dažādas izvēles atbilstoši katrai konkrētajai pārvadājumu kārtībai. Šāda daudzveidība ierobežo noteiktas pārrobežu SNP iespējas. SNP uzņēmumi ziņo, ka ir grūti un dārgi praksē īstenot ieroču nodrošināšanu un uzglabāšanu ieroču tālvadības seifos, kā noteikts Regulas (ES) Nr. 1214/2011 6. panta 2. punktā, lai ievērotu dažādus šaujamieroču režīmus iesaistītajās dalībvalstīs. Regulas (ES) Nr. 1214/2011 kontekstā Komisija neuzskata iesaistīto dalībvalstu ieroču noteikumu saskaņošanu par piemērotu. Līdz ar to, ņemot vērā pastāvošās valstu tiesību aktu atšķirības attiecībā uz šaujamieroču nēsāšanu, kopējas mācību prasības nesniedz pievienotu vērtību. 3.5.Uzņēmējas dalībvalsts noteiktā pārvadājumu kārtība Tā kā iesaistītās dalībvalstis var izvēlēties, kuru euro banknošu pārvadājumu kārtību piemērot savā teritorijā attiecībā uz pārrobežu skaidras naudas pārvadājumiem, ir izveidojušies ļoti atšķirīgi pārrobežu darbības nosacījumi. Tas dažkārt izraisa situācijas, kurās attiecīgā piemērojamā pārvadājumu kārtība izcelsmes dalībvalstī un uzņēmējā dalībvalstī nav saderīga, līdz ar to pārrobežu skaidras naudas pārvadājumiem ir nepieciešami ievērojami ieguldījumi pakalpojumu sniedzēja pusē vai tie kļūst neienesīgi, ņemot vērā pārrobežu pārvadājumu gadījuma raksturu. Piemēram, IBNS aprīkojums ir obligāts skaidras naudas pārvadājumos Beļģijā, bet Vācijā tā nav obligāta prasība. SNP uzņēmumi, kas darbojas Austrijā, euro banknotes pārvadā nebruņotos parasta izskata SNP transportlīdzekļos ar IBNS aprīkojumu, bet pārvadājumos uz Vāciju tiem ir nepieciešams pilnībā bruņots SNP transportlīdzeklis ar trim SNP apsardzes darbiniekiem.

3.6.Iesaistīto dalībvalstu atbilstības pārbaudes, iespējamās sankcijas un īpašie pasākumi Komisija nav saņēmusi informāciju par problēmām saistībā ar atbilstības pārbaudēm un izlases veida pārbaudēm, izprotot, ka dažām iesaistītajām dalībvalstīm trūkst informācijas par to teritorijā faktiski notiekošajiem pārrobežu skaidras naudas pārvadājumiem. Turklāt Komisija nav informēta par ārkārtas drošības pasākumiem vai par jebkādu sankciju piemērošanu. Komisija uzskata attiecīgos Regulas (ES) Nr. 1214/2011 noteikumus par atbilstīgiem. 4.Secinājumi 4.1.Pārskatāmie aspekti, kas konkrēti norādīti 26. pantā Attiecībā uz konkrētajiem izskatāmajiem aspektiem, kas norādīti Regulas (ES) Nr. 1214/2011 26. pantā, iespējams secināt, ka: 1) pašlaik nav nepieciešamas kopējas mācību prasības SNP darbiniekiem saistībā ar ieroču nēsāšanu, ņemot vērā valstu atšķirīgos noteikumus par šaujamieroču nēsāšanu, 2) nav nepieciešams grozīt 24. pantu par atlīdzību, ņemot vērā ierosināto Direktīvas 97/71/EK pārskatīšanu, 3) nav nepieciešama sistēma, kas dotu iespēju piešķirt atļauju grupām un 4) IBNS jomā nav notikušas būtiskas tehnoloģiskas izmaiņas, no kurām izrietētu nepieciešamība pārskatīt Regulu (ES) Nr. 1214/2011. Tādējādi Komisijai līdz šim nav bijusi nepieciešamība izmantot pilnvaras pieņemt deleģētus aktus par IBNS, kā arī nav pazīmju, kas liecinātu par nepieciešamību pieņemt deleģētus aktus par citiem drošības elementiem, piemēram, transportlīdzekļu bruņām un bruņuvestēm. 4.2.Euro skaidras naudas profesionālo pārrobežu autopārvadājumu optimizācija Regula (ES) Nr. 1214/2011 stājās spēkā 2012. gada 29. novembrī. Iesaistītajām dalībvalstīm ir jāievieš procedūras, lai iegūtu pilnvērtīgāku priekšstatu par to teritorijā faktiski notiekošajiem pārrobežu skaidras naudas pārvadājumiem. Tomēr fakts, ka 14 iesaistīto dalībvalstu reģionā ir piešķirtas tikai 25 atļaujas, var liecināt par to, ka nav īstenots viss Regulas (ES) Nr. 1214/2011 potenciāls, it īpaši tāpēc, ka vienā ģeogrāfiski koncentrētā pierobežas zonā, kuru raksturo gan augsts iedzīvotāju blīvums, gan augsta uzņēmumu koncentrācija (Beniluksa valstis un kaimiņvalstis), šķiet, notiek ļoti maz pārrobežu pārvadājumu. Pilnvērtīgāka regulas īstenošana, kas nozīmētu lielāku pārrobežu SNP atļauju skaitu un lielāku pārrobežu SNP uzņēmumu izvēli, risinātu arī iespējamo nepieciešamību veikt neparedzētu situāciju plānošanu. Pilnvērtīgāku SNP regulas īstenošanu varētu nodrošināt arī pārrobežu pārvadājumu definīcijas vienkāršošana un “izcelsmes dalībvalsts principa” piemērošana pārvadājumu kārtībā. 4.2.1.Pārrobežu autopārvadājumu definīcijas precizēšana Pašreizējā pārrobežu pārvadājumu definīcija (Regulas (ES) Nr. 1214/2011 1. panta b) apakšpunkts) var būt viens no pirmajiem ierobežota atļaujas turētāju skaita cēloņiem, jo definīcijā nav iekļauti iespējamie pārrobežu SNP. Tā kā tas veido daļu no definīcijas, ir jāņem vērā lielākās daļas noteikums, ka lielākā daļa SNP transportlīdzekļa tajā pašā dienā veikto euro skaidras naudas piegādes/saņemšanas reižu notiek uzņēmējas dalībvalsts teritorijā, lai iekļautos skaidras naudas pārrobežu pārvadājumu kategorijā saskaņā ar Regulu (ES) Nr. 1214/2011. Tas kavē mazāku SNP uzņēmumu, kas SNP galvenokārt veic savā izcelsmes valstī, ienākšanu pārrobežu SNP tirgū, ņemot vērā, ka “gadījuma rakstura” SNP (pārvadājumu mazākums) uzņēmējā dalībvalstī neatbilst pārrobežu atļaujas saņemšanai. Tas uzņēmumus attur no ārvalstu tirgus izmēģināšanas un jaunu klientu iegūšanas. Tāds pats apsvērums attiecas uz 1. panta b) apakšpunktā noteikto ierobežojumu, kas nosaka, ka atļaujas saņemšanai SNP transportlīdzeklī pārvadātās citas valūtas vērtība nedrīkst pārsniegt 20 % no kopējās tajā pašā SNP transportlīdzeklī pārvadātās skaidrās naudas vērtības. 4.2.2.Pārvadājumu kārtības piemērošana Cits priekšlikums pilnvērtīgākai pārrobežu SNP potenciāla izmantošanai varētu būt izcelsmes dalībvalsts pārvadājumu kārtības principa piemērošana. Vairākas ieinteresētās personas ir rosinājušas atteikties no uzņēmējas dalībvalsts principa, jo tas tirgum rada šķēršļus, kurus, kā uzskata šīs personas, nevar attaisnot drošības apsvērumi. Līdz ar to SNP uzņēmums, kas ir saņēmis atļauju savā iesaistītajā izcelsmes dalībvalstī, varētu izmantot savu SNP transportlīdzekli pārrobežu SNP uz uzņēmēju valsti atbilstoši vienam no pārvadājumu kārtības veidiem, ko nosaka Regula (ES) Nr. 1214/2011. Šāda pieeja SNP uzņēmumiem aiztaupītu nevajadzīgus finanšu ieguldījumus (piemēram, modernizāciju, izmantojot IBNS, vai SNP transportlīdzekļu parka diversifikāciju), kas pašlaik tiem būtu jāveic, lai īstenotu uzņēmējas dalībvalsts pārvadājumu kārtību, kas nesader ar izcelsmes dalībvalsts pārvadājumu kārtību. 5.Ieteikumi turpmākam darbam Ņemot vērā Regulas (ES) Nr. 1214/2011 īstenošanas pārskatu, iespējams formulēt šādus ieteikumus: Iesaistītajām dalībvalstīm būtu jāievieš atbilstīgas procedūras, lai iegūtu pilnvērtīgāku priekšstatu par to teritorijā faktiski notiekošajiem pārrobežu SNP. Tas uzlabotu to datu kvalitāti, kas ir nepieciešami turpmākai diskusijai par Regulas (ES) Nr. 1214/2011 īstenošanu un par izskatīšanā esošiem priekšlikumiem saistībā ar iespējamiem regulējuma grozījumiem. Būtu jāveic uz skaidras naudas pieprasījuma pusi (bankām, lielveikaliem, mazumtirgotājiem) un SNP uzņēmumiem orientēta informācijas kampaņa saistībā ar saderīgas pārvadājumu kārtības plašāku izmantošanu, lai sekmētu Regulas (ES) Nr. 1214/2011 efektivitāti un, iespējams, palielinātu SNP atļauju skaitu. Iesaistītajām dalībvalstīm būtu jācenšas savā teritorijā izmantot daudzveidīgāku piemērojamo pārvadājumu kārtību saskaņā ar Regulu (ES) Nr. 1214/2011, lai euro skaidras naudas izmantotāju vajadzībām uzlabotu pārrobežu SNP pārvadājumu potenciālu saskaņā ar regulu tās pašreizējā formā. Ne vēlāk kā līdz nākamā pārskata datumam Komisija būs veikusi ietekmes novērtējumu saistībā ar turpmākiem iespējamiem regulējuma uzlabojumiem Regulā (ES) Nr. 1214/2011: 1.Atbilstīga pārrobežu pārvadājumu definīcija, uzsverot pārrobežu aspektu un kopējos noteikumus, kas tiek piemēroti uzņēmējā dalībvalstī un tranzīta dalībvalstī: